
Πέμπτη, 06 Αυγούστου 2026

ΔΕΛΤΙΟ ΤΥΠΟΥ

Πτώση γυναίκας στη θάλασσα στη Χαλκίδα -  Ρύπανση στο Κερατσίνι - Εντοπισμός πυρομαχικού υλικού στα Ίσθμια - Θάνατος αλλοδαπού επιβάτη Ε/Γ – Τ/Ρ πλοίου στη Ζάκυνθο – Συνέχεια ενημέρωσης αναφορικά με τον εντοπισμό πυρομαχικού υλικού στη Μονεμβασιά την 26.07.2026 

[bookmark: _GoBack]Ενημερώθηκε, τις μεσημβρινές ώρες σήμερα, το Κεντρικό Λιμεναρχείο Χαλκίδας από την Αστυνομική Διεύθυνση Ευβοίας, για την πτώση ατόμου στη θάλασσα, από την υψηλή γέφυρα της Χαλκίδας. Αμέσως, στην περιοχή έσπευσαν στελέχη της Λιμενικής Αρχής, της Αστυνομικής Διεύθυνσης και της Πυροσβεστικής Υπηρεσίας καθώς και το επαγγελματικό σκάφος «ΑΝΤΙΓΟΝΗ» Τ.Χ. 1245. Εντοπίστηκε και ανασύρθηκε μία 30χρονη από βραχώδες σημείο, έχοντας τις αισθήσεις της και στη συνέχεια διακομίσθηκε με ασθενοφόρο όχημα του ΕΚΑΒ στο Γενικό Νοσοκομείο Χαλκίδας όπου παραμένει για νοσηλεία. Προανάκριση διενεργείται από το Κεντρικό Λιμεναρχείο Χαλκίδας.

*****

Τις μεσημβρινές ώρες σήμερα, ενημερώθηκε η Λιμενική Αρχή του Κερατσινίου για πρόκληση θαλάσσιας ρύπανσης, αποτελούμενη από ελαφριά ιριδίζοντα αυτοδιαλυόμενα πετρελαιοειδή κατάλοιπα στη θαλάσσια περιοχή Λιπασμάτων Δραπετσώνας (όρμος Κράκαρη). Αμέσως, στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα Πλοίο Απορρύπανσης Λ.Σ.-ΕΛ.ΑΚΤ., όπου διαπίστωσαν την ύπαρξη πλωτού απορροφητικού φράγματος μεταξύ ενός δεξαμενόπλοιου (Δ/Ξ) σημαίας Μάλτας και του προβλήτα της εγκατάστασης, καθώς και περιορισμένης έκτασης θαλάσσια ρύπανση από διάσπαρτα πετρελαιοειδή ιριδίζουσας μορφής, εμβαδού περίπου 5 τ.μ., περιορισμένης εντός του φράγματος. Σε έλεγχο της ευρύτερης θαλάσσιας περιοχής, εξαιτίας των επικρατουσών ανεμολογικών συνθηκών, διαπιστώθηκε έξω από το λιμάνι του Πειραιά και κοντά στην περιοχή εκτέλεσης έργων επέκτασης του λιμένα, η ύπαρξη διάσπαρτων κηλίδων πετρελαιοειδών, επίσης ιριδίζουσας μορφής, συνολικής έκτασης περίπου 100 τ.μ. . Τα ΠΛΣ προέβησαν σε μηχανικές αναδεύσεις , ενώ στην περιοχή επιχείρησαν και πλωτά μέσα ιδιωτικής  αντιρρυπαντικής εταιρείας, όπου και η επιχείρηση ολοκληρώθηκε, με ικανοποιητικά αποτελέσματα.
Από τα ΠΛΣ ελήφθησαν θαλάσσια δείγματα από τις περιοχές της ρύπανσης και τα στελέχη του Τμήματος Προστασίας Θαλάσσιου Περιβάλλοντος του Κεντρικού Λιμεναρχείου Πειραιά έλαβαν δείγματα από τη δεξαμενή του δεξαμενόπλοιου, τα οποία θα σταλούν στο Γενικό Χημείο του Κράτους προς εργαστηριακή εξέταση.  Από το Β΄ Λιμενικό Τμήμα Κερατσινίου του Κεντρικού Λιμεναρχείου Πειραιά, που διενεργεί την προανάκριση, συνελήφθη ο 59χρονος Πλοίαρχος του ανωτέρω πλοίου, καθώς αποδέχθηκε την υπαιτιότητα για την ρύπανση των 5 τ.μ., για παράβαση του άρθρου 3 του Ν. 743/77, όπως κωδικοποιήθηκε με το Π.Δ. 55/98 ''περί προστασίας θαλάσσιου περιβάλλοντος'', ενώ απαγορεύτηκε ο απόπλους του πλοίου μέχρι την προσκόμιση εγγυητικής επιστολής .

*****

Τις μεσημβρινές ώρες σήμερα, ενημερώθηκε η Λιμενική Αρχή των Ισθμίων, για τον εντοπισμό πιθανόν πυρομαχικού υλικού στη θαλάσσια περιοχή «ΚΑΒΟΣ» Ίσθμιας Σαρωνικού κόλπου. Το πυρομαχικό υλικό (πιθανόν οβίδα) εντοπίστηκε σε προχωρημένη οξείδωση, σε απόσταση περίπου επτά μέτρων από την ακτή και σε βάθος επτά μέτρων. Από τη Λιμενική Αρχή των Ίσθμιων ενημερώθηκαν οι αρμόδιες Υπηρεσίες για τις δικές τους ενέργειες.

*****

Τις μεσημβρινές ώρες σήμερα, ενημερώθηκε η Λιμενική Αρχή της Ζακύνθου για την ύπαρξη ενός 57χρονου αλλοδαπού επιβάτη (υπήκοο Μ. Βρετανίας) ενός επιβατηγού-τουριστικού (Ε/Γ-Τ/Ρ) σκάφους, ο οποίος ανασύρθηκε χωρίς τις αισθήσεις του από την θαλάσσια περιοχή παραλίας «ΜΥΖΗΘΡΕΣ» Ζακύνθου, όπου είχε σταματήσει το σκάφος για λήψη θαλάσσιου λουτρού. Στον 57χρονο αρχικά παρασχέθηκαν οι πρώτες βοήθειες από τους υπόλοιπους επιβάτες, ενώ μετά τον κατάπλου του Ε/Γ-Τ/Ρ στο λιμάνι του Κεριού, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ζακύνθου, όπου διαπιστώθηκε ο θάνατός του. Από το Λιμεναρχείο Ζακύνθου που διενεργεί την προανάκριση διατάχθηκε η διενέργεια νεκροψίας νεκροτομής.


*****

Συνέχεια ενημέρωσης:
Αναφορικά με τον εντοπισμό πυρομαχικού υλικού στη θαλάσσια περιοχή του όρμου «ΛΙΜΕΝΑΡΙΑ» Μονεμβασιάς Λακωνίας τις μεσημβρινές ώρες την 26.07.2026, τις πρωινές ώρες σήμερα εξουδετερώθηκε από στελέχη της Διοίκησης Υποβρύχιων Καταστροφών του Πολεμικού Ναυτικού. Κατά τη διάρκεια της επιχείρησης ελήφθησαν όλα τα απαραίτητα μέτρα ασφάλειας.

